和果倅趙衮良弼平江亭
作者：馮山
朝代：宋

paragraphs: 牛峰絕頂凌雲閣，形勝潼江照開廓。
涪水臺中隱凡菴，坐對西山横碧落。
頃嘗登覽放懷抱，鈎掛軒窗捲帷幕。
氣酣景熟狀不起，一片風騷情索寞。
充城累身倦未出，無事門庭可羅雀。
翠筠五瑞掃塵土，澄照清風易椽薄。
平江最好最後到，隱几凌雲僅依約。
屏星主人跼閒散，長句森森邀我作。
漳濱病起吟魂耗，中散慵来筆鋒弱。
鏗金入木將奈何，手把新篇空愧怍。